คลังรื้อเป้ารีดภาษี
รัฐอ่วมรายได้ทรุดหลังราคาน้ำมันดิ่ง สั่งรื้อประมาณการใหม่ คาดรายได้หลุดเป้า 2.32 ล้านล้านบาท
7 ม.ค. 2558

รัฐอ่วมรายได้ทรุดหลังราคาน้ำมันดิ่ง สั่งรื้อประมาณการใหม่ คาดรายได้หลุดเป้า 2.32 ล้านล้านบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า สศค.จะปรับประมาณการจัดเก็บรายได้ในปีงบประมาณ 2558 ใหม่ จากเดิมที่คาดว่าจะจัดเก็บได้ 2.325 ล้านล้านบาท เป็นการปรับประมาณการรายได้ของ 3 กรมภาษีใหม่ เพื่อนำไปใช้เป็นฐานในการคำนวณการจัดเก็บรายได้ของปีงบประมาณ 2559 
ทั้งนี้ สาเหตุที่ สศค.ต้องมาปรับปรุงตัวเลขการจัดเก็บรายได้ของ 3 กรมภาษีใหม่ เนื่องจากการจัดทำงบประมาณปี 5258 ได้ใช้ตัวเลขประมาณการของปีงบประมาณ 2557 ภายใต้สมมติฐานเศรษฐกิจฟื้นตัวและราคาน้ำมันไม่ได้ปรับลด โดยในส่วนของการจัดเก็บรายได้ปีงบประมาณ 2557 ได้รับผลกระทบจากสถานการณ์ทางการเมือง ทำให้การจัดเก็บรายได้ไม่เป็นไปตามเป้าหมายที่ตั้งไว้ ซึ่งสามารถจัดเก็บได้เพียง 2.075 ล้านล้านบาท จากเป้าหมายที่ตั้งไว้ 2.275 ล้านล้านบาท หรือต่ำกว่าเป้าหมาย กว่า 2 แสนล้านบาท
ในเบื้องต้น ปีงบประมาณ 2558 กรมสรรพากร คาดว่าจะเก็บรายได้ได้ต่ำกว่าเป้าหมายไม่น้อยกว่า 1 แสนล้านบาท จากเป้าที่ตั้งไว้ 1.96 ล้านล้านบาท โดยรายได้ที่หายไปส่วนใหญ่มาจากภาษีนำเข้าจากราคาน้ำมันที่ลดลง รวมถึงการปรับลดภาษีเงินได้นิติบุคคลเหลือ 20% และภาษีเงินได้บุคคลธรรมดาที่ลดลงเหลือ 35%
อย่างไรก็ดี การปรับปรุงตัวเลขการจัดเก็บรายได้ จะไม่ส่งผลต่อการปรับประมาณการผลิตภัณฑ์มวลรวมประเทศ (จีดีพี) ในปี 2558 โดย สศค.ยังคาดการณ์บนสมมติฐานว่าเศรษฐกิจไทยจะสามารถขยายตัวได้ที่ 4% และอัตราเงินเฟ้อจะอยู่ที่ 1% เนื่องจากราคาน้ำมันที่ปรับลดลงไม่ได้ส่งผลต่อการขยายตัวของต้นทุนต่างๆ
นอกจากนี้ เศรษฐกิจโลกและเศรษฐกิจภายในประเทศไม่ฟื้นตัวตามที่คาดการณ์ไว้ ส่วนราคาน้ำมันโลกปรับตัวลดลง ส่งผลต่อการจัดเก็บภาษีนำเข้า แม้ราคาน้ำมันภายในประเทศจะถูกลง ทำให้การบริโภคของประชาชนเพิ่มขึ้น แต่ก็ไม่สามารถชดเชยได้
นายกฤษฎา กล่าวถึงกรณีที่นาย สมหมาย ภาษี รมว.คลัง จะดำเนินการ ให้ภาครัฐเข้าไปมีบทบาทผ่านการใช้จ่ายงบประมาณ จากเดิมอยู่ที่ 20% เป็น 25% ของผลิตภัณฑ์มวลรวมในประเทศ (จีดีพี) เพื่อชดเชยภาคการส่งออกที่มีสัดส่วน ต่อระบบเศรษฐกิจลดลงนั้น สามารถ ดำเนินการได้ ปัจจุบันจีดีพีของประเทศ อยู่ที่ 13 ล้านล้านบาท 3 กรมภาษีจัดเก็บรายได้ 2 ล้านล้านบาท หากเพิ่มเฉลี่ย ปีละ 1% แต่ถ้าเก็บภาษีได้ต่ำกว่านี้ก็จะขาดดุลงบประมาณ